<classify> Kopunovic aliyasema hayo juzi mara baada ya mchezo dhidi ya JKU, ambapo Simba ilishinda bao 1-0 na kufikisha pointi sita hivyo kufanikiwa kutinga hatua ya robo fainali ikiwa inaongoza kundi C.Simba katika mchezo huo licha ya kushinda, lakini ilicheza katika kiwango cha chini na hivyo kuzidiwa katika kila idara na JKU, huku mashabiki wake waliokuwa wakifuatilia mchezo huo wakisema kuwa kilichowasaidia ni kupata bao la mapema.Akizungumzia mchezo huo alisema wachezaji wake waliweza kucheza vizuri katika dakika ya kwanza hadi 27 ya kipindi cha kwanza, lakini baadae walicheza vibaya kutokana na kutokuwa fiti.Alisema akiwa na timu hiyo anaendelea kuisoma na kubaini kuwepo kwa matatizo madogo madogo, huku akitaja suala la wachezaji kuwa fiti likiwa limetawala na kusema kuwa atalifanyia kazi kwa njia anazozijua yeye mwenyewe.Naisoma kidogo kidogo na nimebaini wachezaji wengi hawako fiti na najua cha kufanya, alisema. Hata hivyo, alisema kuwa hatua ya kuendelea kusonga mbele kwenye mashindano hayo ataendelea kuisoma zaidi timu hiyo.Aidha alisema kuwa akiwa kama mwalimu hawezi kuizungumzia Yanga kwa kile alichodai kuwa yeye anachokiangalia kwake ni timu yake ya Simba ambayo ndio anayoifanyia kazi.Sitaki kuizungumzia Yanga, mimi naizungumzia zaidi timu yangu na nashukuru kushinda michezo miwili mfululizo na kitendo hiki kitazidi kuniongezea muda wa kuisoma timu, alisema.Simba katika michuano hiyo imeshinda mara mbili na kufungwa mechi moja na Mtibwa bao 1-0, ambapo katika mchezo wake wa juzi bao lake lilifungwa na Ramadhani Singano Mesi katika dakika ya 11.  <topic>: michezo 